*Tämä artikkeli käsittelee kaupunkia Floridan osavaltiossa Yhdysvalloissa. Muita merkityksiä luetellaan täsmennyssivulla.*




**Orlando** on kaupunki Floridan osavaltiossa Yhdysvalloissa. Kaupungissa asuu noin 271 000 ihmistä, joten se on Floridan suurin sisämaakaupunki ja osavaltion kuudenneksi suurin kaupunki. 

Orlandossa sijaitsee useita suuria teema- ja huvipuistoja. Näistä tunnetuin on Walt Disney World. Suurien teemapuistojen ja niiden ylläpitämän turismin lisäksi kaupunkia työllistävät teknologiateollisuus sekä maatalous, joka keskittyy erityisesti sitrushedelmiin.

Orlando on Yhdysvaltojen suosituin turistikohde ja Yhdysvaltojen kansalaisten suurin turistikohde. Turistit ovat noin 90-prosenttisesti yhdysvaltalaisia.

Maantiede
---------

Orlando sijaitsee sisämaassa Floridan osavaltion keskiosassa. Kaupungin alueen kokonaispinta-ala on 265,214782 neliökilometriä (102,4 neliömailia). Kaupungin alue on alavaa maata, josta suuri osa on ollut alun perin kosteikkoja ja vesistöjä. Atlantin valtameren rannikko sijaitsee noin 80 kilometrin päässä kaupungin itäpuolella ja Meksikonlahden rannikko noin 120 kilometrin päässä kaupungin länsipuolella.

Hallinnollisesti Orlandon kaupunki kuuluu Orangen piirikuntaan, ja on piirikunnan hallintokeskus (engl. *county seat*). Orlandon suurkaupunkialueesta osia kuuluu myös ympäröiviin Seminolen, Lake, ja Osceolan piirikuntiin.

### Ilmasto

Orlandossa vallitsee kostea subtrooppinen ilmasto. Sadanta on suurempaa kesällä kuin talvella, mutta ilmastossa ei ole varsinaista kuivaa kautta. Vuoden keskilämpötila on 22,4 °C. Kylmin kuukausi on tammikuu, jonka keskilämpötila on 15,4 °C, ja lämpimin elokuu, jonka keskilämpötila on 28,1 °C.

Historia
--------

Nykyinen Orlandon kaupungin paikalle rakennettiin alun perin Yhdysvaltain intiaanisotien aikana vuonna 1838 linnake nimeltä Fort Gatlin. Vuoteen 1840 mennessä linnakkeen ympärille oli muodostunut kylä, joka sai oman postitoimistonsa 30. toukokuuta 1850. Kylän nimi oli aluksi Jernigan, mutta se vaihdettiin Orlandoksi vuonna 1856.

Nimen alkuperästä on useita tarinoita ja teorioita. Yleisimmän tarinoista mukaan kaupunki on nimetty intiaanisodissa kuolleen Orlando Reeves-nimisen sotilaan mukaan.

Orlando sai virallisesti kaupungin aseman ja oman kunnallishallinnon vuonna 1875.

Orlandossa tapahtui 2016 Yhdysvaltain rauhanajan historian pahin ampumavälikohtaus, kun afgaanitaustainen mies ampui yli 50 ihmistä ja haavoitti saman verran ihmisiä seksuaalivähemmistöille suunnatussa yökerhossa.

Hallinto
--------

Orlando yöaikaan.
Orlandon hallintoon kuuluvat pormestari sekä kuusijäseninen valtuusto. Pormestari ja valtuuston jäsenet valitaan vaaleilla nelivuotisille kausille. Jokainen valtuuston jäsen edustaa yhtä kaupungin kuudesta vaalipiiristä. Nykyisenä pormestarina on toiminut jo vuodesta 2003 demokraatti Buddy Dyer.

Talous
------

Orlandon talous perustuu pitkälti teollisuuteen ja turismiin. Kaupungin alueen teollisuus tuottaa tärkeimpinä ilmailu- ja avaruusalan sekä tietokone- ja ohjelmistoalan teknologiaa. Orlandossa tuotetaan myös viihdettä, kuten elokuvia ja televisiotuotantoa.

Kaupungin turismin pääkohteina ovat alueen useat suuret teemapuistot. Näistä tunnetuin on Walt Disney World, johon kuuluu muun muassa Disney's Hollywood Studios sekä muita teemapuistoja. Orlandon muita tunnettuja teemapuistoja ovat SeaWorld ja Universal Orlando Resort, johon kuuluu kaksi huvipuistoa: Islands Of Adventure ja Universal Studios Florida. Vuonna 2012 Orlandossa pidettiin Star Wars Celebration VI-juhla.

Teollisuuden ja turismin lisäksi varsinkin sitrushedelmien viljely ja jalostus työllistävät aluetta; alueen nimi onkin Orangen piirikunta (engl. *Orange County*, O.C.) - Orange on appelsiini englanniksi.

Liikenne
--------

Kaupunkia palvelee Orlandon kansainvälinen lentoasema, joka on Floridan toiseksi vilkkain, sekä läheiset Orlando Sanford International Airport ja Orlando Executive Airport. Kaupungin läpi kulkee Interstate 4-valtatie sekä rautatie. Sinne suunniteltiin nopeaa rautatietä joka olisi kulkenut aluksi Orlandosta Tampaan, myöhemmin Miamiin, mutta suunnitelmat hylättiin.

Urheilu
-------

Orlandolaisia urheilujoukkueita ovat muun muassa jalkapallon MLS-liigan Orlando City SC, koripallon NBA-liigan Orlando Magic ja jääkiekon ECHL-liigan Orlando Solar Bears.

Lähteet
-------

1. 1 2 3 4  Orlando city, Florida *United States Census Bureau*. Viitattu 12.6.2016.
2. ↑
3. 1 2  Orlando: Geography and Climate *City-Data.com*. Viitattu 12.6.2016. (englanniksi)
4. ↑  Orlando *ClimaTemps.com*. Viitattu 13.6.2016. (englanniksi)
5. 1 2 3  About Orlando City of Orlando. Viitattu 12.6.2016. (englanniksi)
6. ↑  Orlando *Encyclopedia Britannica*. Viitattu 12.6.2016.
7. ↑  Orlandon klubi-iskussa kuoli 50 ihmistä – pahin ampumavälikohtaus Yhdysvaltain historiassa *Yle Uutiset*.  12.6.2016. Viitattu 14.6.2016.
8. ↑  Orlando City Council City of Orlando. Viitattu 13.6.2016. (englanniksi)
9. ↑  About the Mayor City of Orlando. Viitattu 13.6.2016. (englanniksi)
10. ↑  Orlando: Economy *City-Data.com*. Viitattu 12.6.2016. (englanniksi)
11. ↑  Orlando Theme Parks *Visit Orlando*. Viitattu 12.6.2016.
12. ↑  New Year, New Record Traffic at Orlando International Airport *Orlando International Airport*.  2016.  Arkistoitu 7.8.2016. Viitattu 12.6.2016.
13. ↑  Florida’s Governor Rejects High-Speed Rail Line, Fearing Cost to Taxpayers *NY Times*.  2011. Viitattu 12.6.2016.

CommonsCommons
Wikimedia Commonsissa on kuvia tai muita tiedostoja aiheesta **Orlando**.